CELEX: C2005/006/83
Language: el
Date: 2005-01-08 00:00:00
Title: Υπόθεση T-434/04: Προσφυγή του Alex Milbert κ.λπ. κατά Επιτροπής των Ευρωπαϊκών Κοινοτήτων που ασκήθηκε στις 22 Οκτωβρίου 2004

8.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/42
            
         Προσφυγή του Alex Milbert κ.λπ. κατά Επιτροπής των Ευρωπαϊκών Κοινοτήτων που ασκήθηκε στις 22 Οκτωβρίου 2004
   (Υπόθεση T-434/04)
   (2005/C 6/83)
   Γλώσσα διαδικασίας: η γαλλική
   Οι Alex Milbert, κάτοικος Hesperange (Λουξεμβούργο), Imre Czigàny, κάτοικος Rhode St. Genèse (Βέλγιο), José Manuel De la Cruz González, κάτοικος Βρυξελλών, Viviane Deveen, κάτοικος Overijse (Βέλγιο), Mohammad Reza Fardoom, κάτοικος Roodt-sur-Syre (Λουξεμβούργο), Laura Gnemmi, κάτοικος Hünsdorf (Λουξεμβούργο), Marie-José Reinard, κάτοικος Bertrange (Λουξεμβούργο), Βασίλειος Στεργίου, κάτοικος Kraainem (Βέλγιο) και Ιωάννης Τερεζάκης, κάτοικος Βρυξελλών, εκπροσωπούμενοι από τους δικηγόρους Gilles Bounéou και Frédéric Frabetti, άσκησαν στις 22 Οκτωβρίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει τον πίνακα προαχθέντων υπαλλήλων του έτους 2003, καθόσον σε αυτή δεν περιλαμβάνονται τα ονόματα των προσφευγόντων, επικουρικώς δε τις προπαρασκευαστικές πράξεις αυτής της αποφάσεως·
            
         
               —
            
            
               επικουρικώς, να ακυρώσει τη χορήγηση μορίων προαγωγής για το έτος 2003, όσον αφορά τους προσφεύγοντες·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγοντες, υπάλληλοι της Επιτροπής, δεν προήχθησαν κατά τις προαγωγές του έτους 2003. Με την προσφυγή τους, αμφισβητούν τη νομιμότητα του συστήματος που εφάρμοσε η Επιτροπή κατά τις εν λόγω προαγωγές, καθόσον στο πλαίσιο αυτού του συστήματος στα μόρια βαθμολογίας και στα μόρια αρχαιότητας του κάθε υπαλλήλου προστίθενται και «υπολειπόμενα» μόρια που έχουν χορηγηθεί στους περιλαμβανόμενους στον πίνακα προακτέων υπαλλήλους κατά την προηγούμενη περίοδο προαγωγών, χωρίς όμως αυτοί να έχουν προαχθεί, καθώς και μόρια χορηγούμενα από τις γενικές διευθύνσεις, ειδικά μεταβατικά μόρια, μόρια προς το συμφέρον της υπηρεσίας και μόρια «ενστάσεως», χορηγούμενα από τις επιτροπές προαγωγών. Οι προσφεύγοντες ισχυρίζονται ότι εφαρμόζοντας ένα τέτοιο σύστημα η Επιτροπή δεν προέβη σε συγκριτική εξέταση των προσόντων των προακτέων υπαλλήλων, κατά παράβαση του άρθρου 45 του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων και των γενικών διατάξεων που έχουν θεσπιστεί προς εκτέλεσή του.
   Ομοίως, οι προσφεύγοντες επικαλούνται παραβίαση της αρχής της απαγορεύσεως των διακρίσεων, της απαγορεύσεως της αυθαίρετης διαδικασίας, της υποχρεώσεως αιτιολογήσεως, της δικαιολογημένης εμπιστοσύνης, του κανόνα «patere legem quam ipse facit» και του καθήκοντος αρωγής.